Felleseuropeisk samarbeid på sitt beste

Rune Harald Rækken

Knut Erik Walter

Geir Trøan

Finn Trosby

Jon Emil Natvig

Rolf Marthinusen

Bjørn Løken

Petter Bliksrud

Jan A. Audestad

7. november 2012

GSM er nok ikke en norsk oppfinnelse.

Debatt

Dette er et debattinnlegg. Meninger i teksten står for skribentens regning.

I Aftenpostens nylig avholdte konkurranse for å kåre beste norske oppfinnelse siden 1980 dukket mobilsystemet GSM (Global System for Mobile Communications) opp som en kandidat. Dette til stor forundring for samtlige undertegnede som fra norsk side var involvert i arbeidet med å ta frem GSM-standarden gjennom størstedelen av 1980-tallet.

GSM passer ikke inn i noen «oppfinner-konkurranse» fordi det ikke er noen som har «funnet opp GSM». GSM var resultatet av målrettet, internasjonalt samarbeid med hundrevis av europeiske eksperter involvert gjennom mange år. GSM var et multinasjonalt industrisamarbeid på sitt beste.

Les også GSM-radio-teknologisuveren leservinner

Den seiglivede, men like full feilaktige myten om «den norske oppfinnelsen av GSM» synes å ha sitt utspring i at SINTEF på oppdrag fra Televerket utviklet en prototyp radiomodem som kandidat for et digitalt mobilsystem. Denne prototypen kom best ut i en test i Paris høsten 1986, noe som vekket berettiget oppsikt. Etter Paris-testene ble det imidlertid jobbet med utvikling av GSM-standarden i flere år, med eksperter fra alle vesteuropeiske land involvert. GSM-standarden som den sto da GSM ble lansert tidlig på 1990-tallet inneholder derfor lite fra den norskutviklede prototypen.Aftenposten har ikke vært helt heldig med sin kildebruk når man kan stille sin tyngde bak fargerike og fantasifulle beskrivelser av «GSM-nettet som en norsk oppfinnelse» (jf. Aftenpostens økonomidel onsdag 24. oktober). Da Aftenposten ble gjort kjent med feilen, ble historien endret til at «radioteknologien i GSM er en norsk oppfinnelse». Dessverre er heller ikke dette korrekt, som redegjort for over.

Les også Han har spart olje-bransjen for milliarder

Den norske innsatsen i GSM-utviklingen var betydelig og viktig. Vi var mellom ti og femten entusiastiske og kreative nordmenn som deltok sammen med et tresifret antall like kompetente folk fra øvrige Europa. De norske bidragene var — som bidragene fra våre kolleger - betydelige og mer enn store nok til å være stolte over.Vi er glad for at Aftenpostens lesere tydeligvis verdsetter den betydningen GSM-systemet har hatt, men vi er dypt uenig i at dette bokføres som en norsk «oppfinnelse».